CELEX: 
Language: el
Date: 2021-03-24 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση των κατ’ εξουσιοδότηση κανονισμών (ΕΕ) αριθ. 1003/2013 και (ΕΕ) 2019/360 σε σχέση με τα ετήσια εποπτικά τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών για το 2021

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 62 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών),
                  1
                προβλέπει ότι τα έσοδα της Ευρωπαϊκής Αρχής Κινητών Αξιών και Αγορών (ΕΑΚΑΑ) συνίστανται σε τέλη που καταβάλλονται στην ΕΑΚΑΑ στις περιπτώσεις που ορίζονται στη νομοθεσία της Ένωσης, καθώς και σε εισφορές των εθνικών δημόσιων αρχών, σε επιχορήγηση από την Ένωση και σε τυχόν εθελοντικές συνεισφορές κρατών μελών ή παρατηρητών και συμφωνημένες χρεώσεις για δημοσιεύσεις, δραστηριότητες κατάρτισης και άλλες υπηρεσίες που παρέχονται από την ΕΑΚΑΑ εφόσον έχουν ζητηθεί ειδικά από μία ή περισσότερες αρμόδιες αρχές.
            
            
               Η ΕΑΚΑΑ είναι η εποπτική αρχή της Ένωσης για τα αρχεία καταγραφής συναλλαγών, τις  υποδομές που είναι αρμόδιες για τη συλλογή και την τήρηση των αρχείων παραγώγων και των συναλλαγών χρηματοδότησης τίτλων. Ως εκ τούτου, η ΕΑΚΑΑ χορηγεί άδειες στα αρχεία καταγραφής συναλλαγών και εποπτεύει τη συμμόρφωσή τους με τις σχετικές ρυθμιστικές απαιτήσεις. Τα αρχεία καταγραφής συναλλαγών καταβάλλουν στην ΕΑΚΑΑ εφάπαξ τέλος καταχώρισης και ετήσιο εποπτικό τέλος.
            
            
               Τα τέλη που καταβάλλονται στην ΕΑΚΑΑ από τα αρχεία καταγραφής συναλλαγών υπολογίζονται βάσει μεθοδολογίας που καθορίζεται σε δύο διαφορετικούς κατ’ εξουσιοδότηση κανονισμούς, εκ των οποίων ο ένας αφορά τις δραστηριότητές τους σχετικά με τα παράγωγα
                  2
                και ο άλλος τις δραστηριότητές τους σχετικά με τις συναλλαγές χρηματοδότησης τίτλων
                  3
               . Οι εν λόγω κατ’ εξουσιοδότηση κανονισμοί εκδόθηκαν από την Επιτροπή κατόπιν τεχνικών συμβουλών της ΕΑΚΑΑ και βασίστηκαν στις αρχές του άρθρου 72 του κανονισμού για τις υποδομές των ευρωπαϊκών αγορών
                  4
                (EMIR) και του άρθρου 11 του κανονισμού για τις συναλλαγές χρηματοδότησης τίτλων
                  5
                (SFTR): 
            
            
               –Τα τέλη που καταβάλλονται πρέπει να καλύπτουν πλήρως τις αναγκαίες δαπάνες της ΕΑΚΑΑ όσον αφορά την καταχώριση, την αναγνώριση και την εποπτεία των αρχείων καταγραφής συναλλαγών· και  
            
            
               –το ύψος του τέλους που επιβάλλεται στο αρχείο καταγραφής συναλλαγών πρέπει να είναι ανάλογο προς τον κύκλο εργασιών του εν λόγω αρχείου καταγραφής συναλλαγών. Επιπλέον, στην περίπτωση του κανονισμού EMIR, ο συννομοθέτης συμπεριέλαβε στις τροποποιήσεις που εισάγονται με τον κανονισμό (ΕΕ) 2019/834 (EMIR REFIT)
                  6
                ότι το ύψος του τέλους που επιβάλλεται σε αρχείο καταγραφής συναλλαγών πρέπει να καλύπτει όλες τις εύλογες διοικητικές δαπάνες της ΕΑΚΑΑ σχετικά με την καταχώρισή του και τις δραστηριότητες εποπτείας της ΕΑΚΑΑ.
            
            
               Από την 1η Ιανουαρίου 2021 το τοπίο των αρχείων καταγραφής συναλλαγών της ΕΕ έχει αλλάξει σημαντικά. Μόνο δύο από τα τέσσερα αρχεία καταγραφής συναλλαγών που είχαν την έδρα τους στο Ηνωμένο Βασίλειο πριν από την 1η Ιανουαρίου 2021 έχουν μεταφέρει τη δραστηριότητά τους στην ΕΕ και εξακολουθούν να παρέχουν τις υπηρεσίες τους στην Ένωση. Για τον σκοπό αυτό έχουν δημιουργήσει νέες οντότητες εγκατεστημένες στην ΕΕ. 
            
            
               Τα εν λόγω νέα αρχεία καταγραφής συναλλαγών ξεκίνησαν ουσιαστικά τη δραστηριότητά τους στην Ένωση τον Ιανουάριο του 2021. Προκειμένου να διασφαλιστεί ότι θα καταβάλουν εποπτικό τέλος ανάλογο προς τον πραγματικό κύκλο εργασιών τους στην ΕΕ για το τρέχον έτος, η Επιτροπή προτείνει να συμπεριληφθεί νέο άρθρο σε καθέναν από τους δύο κατ’ εξουσιοδότηση κανονισμούς για τα τέλη που καταβάλλονται από τα αρχεία καταγραφής συναλλαγών στην ΕΑΚΑΑ, δηλαδή στον κατ’ εξουσιοδότηση κανονισμό (ΕΕ) αριθ. 1003/2013 και στον κατ’ εξουσιοδότηση κανονισμό (ΕΕ) 2019/360. Αυτό το νέο άρθρο θα πρέπει να προβλέπει συγκεκριμένη περίοδο αναφοράς για τον υπολογισμό του ισχύοντος κύκλου εργασιών που θα χρησιμοποιηθεί στον υπολογισμό των ετήσιων τελών τα οποία θα καταβληθούν από τα αρχεία καταγραφής συναλλαγών στην ΕΑΚΑΑ το 2021, ώστε να αντικατοπτρίζει καλύτερα τις αλλαγές που υφίσταται το τοπίο των αρχείων καταγραφής συναλλαγών της ΕΕ. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Διαδικαστικές πτυχές
            
            
               Τον Νοέμβριο του 2020 η ΕΑΚΑΑ ζήτησε από την Επιτροπή να τροποποιήσει τη μεθοδολογία για τον υπολογισμό των ετήσιων τελών που καταβάλλονται από τα αρχεία καταγραφής συναλλαγών στην ΕΑΚΑΑ το 2021. Η ΕΑΚΑΑ πρότεινε να αλλάξει η περίοδος αναφοράς για τον υπολογισμό του ισχύοντος κύκλου εργασιών των αρχείων καταγραφής συναλλαγών και να υπολογιστεί με βάση την περίοδο από Ιανουάριο έως Ιούνιο του 2021, αντί του 2020. 
            
            
               Στο διάστημα από 22 Δεκεμβρίου 2020 έως 11 Ιανουαρίου 2021 η Επιτροπή ζήτησε με γραπτή διαδικασία τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών (EGESC). Η EGESC αποτελείται από εκπροσώπους των κρατών μελών, της Ευρωπαϊκής Κεντρικής Τράπεζας, της γραμματείας της Επιτροπής Οικονομικής και Νομισματικής Πολιτικής του Ευρωπαϊκού Κοινοβουλίου και της ΕΑΚΑΑ. Μέλη της EGESC συμφώνησαν σε γενικές γραμμές με την προτεινόμενη προσέγγιση και δεν διατυπώθηκε καμία αντίρρηση μείζονος σημασίας, μολονότι κάποια κράτη μέλη πρότειναν εναλλακτικές ιδέες για την αντιμετώπιση της κατάστασης. Ένα κράτος μέλος εξέφρασε ανησυχίες όσον αφορά τον χρόνο της αλλαγής της μεθοδολογίας, η οποία θα πρέπει να αρχίσει να ισχύει το 2021, το ίδιο έτος κατά το οποίο θα εφαρμοστεί. Ωστόσο, οι συνέπειες από τη μη θέσπιση των προτεινόμενων αλλαγών δικαιολογούν την ανάγκη να αλλάξει επειγόντως η μεθοδολογία για τον υπολογισμό των ετήσιων τελών που πρέπει να καταβληθούν από τα αρχεία καταγραφής συναλλαγών το 2021. 
            
            
               Επιπλέον, η παρούσα κατ’ εξουσιοδότηση πράξη υποβλήθηκε σε δημόσια διατύπωση παρατηρήσεων, σύμφωνα με τις κατευθυντήριες γραμμές για τη βελτίωση της νομοθεσίας, από τις 9 Φεβρουαρίου 2021 έως τις 9 Μαρτίου 2021. Η Επιτροπή δεν έλαβε καμία παρατήρηση σχετικά με το προτεινόμενο σχέδιο κατ’ εξουσιοδότηση πράξης. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 καθορίζει το ετήσιο εποπτικό τέλος για το 2021, το οποίο πρέπει να καταβληθεί από τα αρχεία καταγραφής συναλλαγών για τη δραστηριότητά τους που εμπίπτει στον κανονισμό EMIR. 
            
            
               Το άρθρο 2 καθορίζει το ετήσιο εποπτικό τέλος για το 2021, το οποίο πρέπει να καταβληθεί από τα αρχεία καταγραφής συναλλαγών για τη δραστηριότητά τους που εμπίπτει στον κανονισμό SFTR.
            
            
               Το άρθρο 3 καθορίζει την ημερομηνία έναρξης ισχύος της πράξης. 
            
            
               4.ΕΚΤΙΜΗΣΗ ΕΠΙΠΤΩΣΕΩΝ
            
         
         
            
               Σκοπός των προτεινόμενων αλλαγών είναι η κατανομή των τελών μεταξύ των μεμονωμένων αρχείων καταγραφής συναλλαγών κατά τρόπο ώστε να διασφαλίζεται η αρχή της αναλογικότητας που κατοχυρώνεται στους κανονισμούς EMIR και SFTR και, ταυτόχρονα, να δοθεί η δυνατότητα στην ΕΑΚΑΑ να διασφαλίσει την ανάκτηση όλων των δαπανών που σχετίζονται με την εποπτεία των αρχείων καταγραφής συναλλαγών. Οι ακόλουθες τρεις εναλλακτικές εξετάστηκαν ως πιθανές λύσεις:
            
            
               (1)να προστεθεί ο ισχύων κύκλος εργασιών που προκύπτει από τα νέα αρχεία καταγραφής συναλλαγών της Ένωσης στον ισχύοντα κύκλο εργασιών των αρχείων καταγραφής συναλλαγών των ιδίων ομίλων με έδρα το Ηνωμένο Βασίλειο·
            
            
               (2)να αλλάξει η περίοδος αναφοράς του ισχύοντος κύκλου εργασιών από Ιανουάριο-Δεκέμβριο 2020 σε Ιανουάριο-Ιούνιο 2021·
            
            
               (3)καμία τροποποίηση των υφιστάμενων κανόνων και επίκληση του άρθρου 3 παράγραφος 2 του κατ’ εξουσιοδότηση κανονισμού (ΕΕ) αριθ. 1003/2013 και του άρθρου 2 παράγραφος 4 του κατ’ εξουσιοδότηση κανονισμού (ΕΕ) 2019/360 που δίνουν τη δυνατότητα στην ΕΑΚΑΑ να παρεκτείνει τον ισχύοντα κύκλο εργασιών βάσει των τιμών που υπολογίζονται για τον αριθμό των μηνών κατά τη διάρκεια των οποίων το αρχείο καταγραφής συναλλαγών λειτούργησε το έτος (n-1) σε σχέση με το σύνολο του έτους (n-1), στις περιπτώσεις που το αρχείο καταγραφής συναλλαγών δεν έχει λειτουργήσει κατά τη διάρκεια ολόκληρου του έτους.
            
            
               Η πρώτη επιλογή δημιουργεί προβλήματα καθώς δεν αντικατοπτρίζει δεόντως την αρχή της αναλογικότητας στις περιπτώσεις στις οποίες μεταφέρεται μέρος μόνο ή καμία από τις δραστηριότητες του αρχείου καταγραφής συναλλαγών του Ηνωμένου Βασιλείου στην ΕΕ, ενώ άλλες δραστηριότητες παραμένουν στο Ηνωμένο Βασίλειο. Εξάλλου, η πρόσθεση των δεδομένων των αρχείων καταγραφής συναλλαγών της Ένωσης και των δεδομένων των θυγατρικών τους στο Ηνωμένο Βασίλειο μπορεί να οδηγήσει σε υψηλότερες τιμές από την πραγματική δραστηριότητα των νέων αρχείων καταγραφής συναλλαγών της Ένωσης. Επιπλέον, τα αρχεία καταγραφής συναλλαγών της Ένωσης ενδέχεται να εκφράσουν ανησυχίες όσον αφορά την παροχή πληροφοριών στην ΕΑΚΑΑ, ως ευρωπαϊκή εποπτική αρχή, σχετικά με τα έσοδα των θυγατρικών τους στο Ηνωμένο Βασίλειο, οι οποίες από την 1η Ιανουαρίου 2021 είναι εγκατεστημένες σε τρίτη χώρα. Δεν είναι επίσης σαφές αν η εν λόγω προσέγγιση θα συνάδει πλήρως με την τρέχουσα διατύπωση των διατάξεων. Εξαιτίας των εν λόγω ζητημάτων, η παρούσα επιλογή δεν θα παρείχε επαρκή αναλογικότητα και, κατά συνέπεια, απορρίφθηκε. 
            
            
               Η τρίτη επιλογή παρουσιάζει επίσης προβλήματα όσον αφορά την αρχή της αναλογικότητας. Αν η μεταφορά της δραστηριότητας των αρχείων καταγραφής συναλλαγών του Ηνωμένου Βασιλείου στα πρόσφατα καταχωρισμένα αρχεία καταγραφής συναλλαγών της Ένωσης πραγματοποιήθηκε μόλις την 1η Ιανουαρίου 2021, η παρέκταση βάσει του (μη υφιστάμενου ή χαμηλού) κύκλου εργασιών του 2020 δεν θα παρέχει κατάλληλη εκτίμηση της δραστηριότητας για το 2021. Στο περιγραφόμενο σενάριο, προκειμένου να ανακτηθούν πλήρως τα εποπτικά τέλη της ΕΑΚΑΑ, τα αρχεία καταγραφής συναλλαγών που δραστηριοποιούνται στην ΕΕ πριν από την 1η Ιανουαρίου 2021 θα έπρεπε να χρεωθούν με μη αναλογικό τρόπο και θα κατέληγαν να καταβάλουν σχεδόν το συνολικό ετήσιο εποπτικό τέλος το 2021, παρόλο που ενδέχεται να μην ευθύνονται για το σύνολο των δαπανών εποπτείας της ΕΑΚΑΑ το 2021. Στην πραγματικότητα, λαμβανομένου υπόψη του σχεδίου προϋπολογισμού της ΕΑΚΑΑ για το 2021
                  7
                το οποίο υποδεικνύει εκτιμώμενο τέλος από αρχεία καταγραφής συναλλαγών που υπερβαίνει τα 3,6 εκατ. EUR, ελλείψει τροποποίησης των κατ’ εξουσιοδότηση κανονισμών (ΕΕ) αριθ. 1003/2013 και (ΕΕ) 2019/360 τα δύο νέα αρχεία καταγραφής συναλλαγών θα κατέβαλαν συνολικό ετήσιο τέλος ύψους 60 000 EUR έκαστο (συμπεριλαμβανομένων των δραστηριοτήτων τους σχετικά με τα παράγωγα και τις συναλλαγές χρηματοδότησης τίτλων)· το υπολειπόμενο ποσό των 3,5 εκατ. EUR θα έπρεπε να καταβληθεί από τα δύο αρχεία καταγραφής συναλλαγών της Ένωσης που δραστηριοποιούνται πριν από την 1η Ιανουαρίου 2021. Σε αντίθετη περίπτωση, ο εκτιμώμενος προϋπολογισμός της ΕΑΚΑΑ για την εποπτεία των αρχείων καταγραφής συναλλαγών θα έπρεπε να μειωθεί σημαντικά, κάτι που θα είχε, ενδεχομένως, μακροπρόθεσμο αντίκτυπο πέραν του 2021 και θα ενείχε τον κίνδυνο της πλημμελούς εποπτείας λόγω έλλειψης εποπτικών πόρων. 
            
            
               Επομένως, η εν λόγω επιλογή παρουσιάζει επίσης σημαντικές αδυναμίες όσον αφορά το περιγραφόμενο σενάριο, από άποψη αναλογικότητας και κατάλληλης εποπτείας των αρχείων καταγραφής συναλλαγών. 
            
            
               Τέλος, η δεύτερη επιλογή δεν παρουσιάζει τα ίδια μειονεκτήματα με τις επιλογές 1 και 3. Επιλέγεται για τους ακόλουθους λόγους:
            
            
               (i) στηρίζεται στα δεδομένα του τρέχοντος έτους που αντικατοπτρίζουν το πραγματικό μερίδιο αγοράς μετά το Brexit·
            
            
               (ii) αντικατοπτρίζει τη νέα κατανομή πελατών μετά το Brexit, όπου αρχεία καταγραφής συναλλαγών ενδέχεται να μην έχουν διάδοχο στην ΕΕ και θα πρέπει να μετατοπιστούν σε άλλα αρχεία καταγραφής συναλλαγών της Ένωσης·
            
            
               (iii) Η προσέγγιση που βασίζεται στα δεδομένα Ιανουαρίου – Ιουνίου χρησιμοποιήθηκε στα καθεστώτα των αρχείων καταγραφής συναλλαγών βάσει των κανονισμών EMIR και SFTR, όταν τέθηκαν για πρώτη φορά σε εφαρμογή και, ως εκ τούτου, δεν υπήρχαν δεδομένα προηγούμενους έτους (n-1) στα οποία θα μπορούσαν να βασιστούν εκτιμήσεις (2014 για τον κανονισμό EMIR, 2020 για τον κανονισμό SFTR). Κατά συνέπεια, το σκεπτικό της παρούσας προσέγγισης έχει προηγούμενο.
            
            
               5.ΔΗΜΟΣΙΟΝΟΜΙΚΕΣ ΕΠΙΠΩΣΕΙΣ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 62 του κανονισμού ΕΑΚΑΑ, το άρθρο 72 του κανονισμού EMIR και το άρθρο 11 του κανονισμού SFTR, τα τέλη που καταβάλλονται στην ΕΑΚΑΑ από τα αρχεία καταγραφής συναλλαγών της Ένωσης αποτελούν μέρος του προϋπολογισμού της ΕΑΚΑΑ και θα πρέπει να καθορίζονται σε επίπεδο το οποίο θα δίνει στην ΕΑΚΑΑ τη δυνατότητα να καλύπτει πλήρως τις αναγκαίες δαπάνες της όσον αφορά την καταχώριση και την εποπτεία των αρχείων καταγραφής συναλλαγών. 
            
            
               Ωστόσο, οι προτεινόμενες τροποποιήσεις στους κατ’ εξουσιοδότηση κανονισμούς (ΕΕ) αριθ. 1003/2013 και (ΕΕ) 2019/360 δεν θα πρέπει να έχουν καμία δημοσιονομική επίπτωση για την ΕΑΚΑΑ ούτε ανεπιθύμητες επιπτώσεις στα αρχεία καταγραφής συναλλαγών. Όπως εξηγείται ανωτέρω, οι εν λόγω τροποποιήσεις θα επιτρέψουν την κατανομή των τελών στα αρχεία καταγραφής συναλλαγών της Ένωσης κατά τρόπο αναλογικό προς τον κύκλο εργασιών τους. 
            
            
               Οι προτεινόμενες τροποποιήσεις δεν θα επηρεάσουν την επιχορήγηση από την Ένωση που εγγράφεται στον γενικό προϋπολογισμό της Ευρωπαϊκής Ένωσης (τμήμα «Επιτροπή»), την οποία λαμβάνει η ΕΑΚΑΑ ως μέρος των εσόδων της σύμφωνα με το άρθρο 62 παράγραφος 1 στοιχείο β) του κανονισμού (ΕΕ) αριθ. 1095/2010. 
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 24.3.2021
            
            
               για την τροποποίηση των κατ’ εξουσιοδότηση κανονισμών (ΕΕ) αριθ. 1003/2013 και (ΕΕ) 2019/360 σε σχέση με τα ετήσια εποπτικά τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών για το 2021
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  8
               , και ιδίως το άρθρο 72 παράγραφος 3,
            
            
               Έχοντας υπόψη τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ. 648/2012
                  9
               , και ιδίως το άρθρο 11 παράγραφος 2,
            
            
               Εκτιμώντας τα ακόλουθα:
            
            
               (1)Τα τέλη που καταβάλλονται στην ΕΑΚΑΑ από τα αρχεία καταγραφής συναλλαγών υπολογίζονται με τη μεθοδολογία που καθορίζεται στους κατ’ εξουσιοδότηση κανονισμούς (ΕΕ) αριθ. 1003/2013 και (ΕΕ) 2019/360. Η περίοδος αναφοράς για τον ισχύοντα κύκλο εργασιών στους εν λόγω κατ’ εξουσιοδότηση κανονισμούς είναι το έτος που προηγείται του έτους κατά το οποίο καταβλήθηκαν τα έσοδα.
            
            
               (2)Την 1η Φεβρουαρίου 2020 το Ηνωμένο Βασίλειο αποχώρησε από την Ευρωπαϊκή Ένωση και από την Ευρωπαϊκή Κοινότητα Ατομικής Ενέργειας. Σύμφωνα με τη μεταβατική περίοδο που καθορίζεται στο άρθρο 126 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, το δίκαιο της Ένωσης έπαψε να εφαρμόζεται στο Ηνωμένο Βασίλειο και εντός αυτού από την 31η Δεκεμβρίου 2020.
            
            
               (3)Δύο αρχεία καταγραφής συναλλαγών εγκατεστημένα στο Ηνωμένο Βασίλειο μετέφεραν μέρος των υπηρεσιών και των δραστηριοτήτων τους στην Ένωση προκειμένου να συνεχίσουν να παρέχουν τις υπηρεσίες και τις δραστηριότητές τους σε αντισυμβαλλομένους που είναι εγκατεστημένοι στην Ένωση. Αυτό άλλαξε σημαντικά τον αριθμό των αρχείων καταγραφής συναλλαγών που δραστηριοποιούνται στην Ένωση. 
            
            
               (4)Τα νέα αρχεία καταγραφής συναλλαγών της Ένωσης ξεκίνησαν πράγματι τη δραστηριότητά τους στην Ένωση τον Ιανουάριο του 2021, ενώ το επίπεδο της δραστηριότητάς τους το 2020 ήταν σχεδόν μηδενικό. Συνεπώς, τα ετήσια εποπτικά τους τέλη για το 2021 θα είναι αμελητέα, παρόλο που η δραστηριότητές τους ενδέχεται να είναι σημαντικές. Προκειμένου να διασφαλιστεί ότι θα καταβάλουν τέλος ανάλογο προς τον πραγματικό κύκλο εργασιών τους στην Ένωση, τα ετήσια εποπτικά τους τέλη για το 2021 θα πρέπει να υπολογιστούν βάσει του ισχύοντος κύκλου εργασιών τους κατά το πρώτο εξάμηνο του 2021. 
            
            
               (5)Προκειμένου η ΕΑΚΑΑ να έχει τη δυνατότητα να επιβάλει τέλη με αναλογικό τρόπο στα αρχεία καταγραφής συναλλαγών το 2021 και να καλύψει όλες τις δαπάνες της που σχετίζονται με την εποπτεία τους, είναι αναγκαίο να αλλάξει η περίοδος αναφοράς για τον υπολογισμό των ετήσιων τελών που καταβάλλονται από τα αρχεία καταγραφής συναλλαγών στην ΕΑΚΑΑ το 2021. Δεδομένου ότι τα σχετικά αρχεία καταγραφής συναλλαγών είναι καταχωρισμένα στην ΕΑΚΑΑ βάσει τόσο του κανονισμού (ΕΕ) αριθ. 648/2012 όσο και του κανονισμού (ΕΕ) 2015/2365, οι τροποποιήσεις στην εν λόγω περίοδο αναφοράς θα πρέπει να γίνουν ταυτόχρονα. 
            
            
               (6)Κατά συνέπεια, οι κατ’ εξουσιοδότηση κανονισμοί (ΕΕ) αριθ. 1003/2013 και (ΕΕ) 2019/360 θα πρέπει να τροποποιηθούν αναλόγως. 
            
            
               (7) Για να διευκολυνθεί άμεσα η άσκηση αποτελεσματικών και αποδοτικών δραστηριοτήτων εποπτείας και επιβολής, ο παρών κανονισμός θα πρέπει να αρχίσει να ισχύει επειγόντως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               Τροποποίηση του κατ’ εξουσιοδότηση κανονισμού (ΕΕ) αριθ. 1003/2013
            
            
               Στον κατ’ εξουσιοδότηση κανονισμό (ΕΕ) αριθ. 1003/2013 παρεμβάλλεται το ακόλουθο άρθρο 15α:
            
            
               «Άρθρο 15α 
               Ετήσιο εποπτικό τέλος για το 2021 για αρχεία καταγραφής συναλλαγών που έχουν καταχωριστεί την 31η Δεκεμβρίου 2020
            
            
               1.Τα αρχεία καταγραφής συναλλαγών που έχουν ήδη καταχωριστεί στην ΕΑΚΑΑ την 31η Δεκεμβρίου 2020 χρεώνονται με ετήσιο εποπτικό τέλος για το 2021 το οποίο υπολογίζεται σύμφωνα με το άρθρο 7. Ωστόσο, για τους σκοπούς του άρθρου 7 παράγραφος 2 στοιχείο γ), ο ισχύων κύκλος εργασιών των αρχείων καταγραφής συναλλαγών υπολογίζεται σύμφωνα με την παράγραφο 2.
            
            
               2.Για τους σκοπούς της παραγράφου 1, ο ισχύων κύκλος εργασιών ενός αρχείου καταγραφής συναλλαγών είναι το άθροισμα του ενός τρίτου καθενός εκ των ακόλουθων δεικτών:
            
            
               α)των εσόδων που προκύπτουν από τις βασικές λειτουργίες της κεντρικής συλλογής και τήρησης αρχείων παραγώγων του αρχείου καταγραφής συναλλαγών κατά την περίοδο από την 1η Ιανουαρίου 2021 έως την 30ή Ιουνίου 2021, διαιρεμένων διά του συνόλου των εσόδων που προκύπτουν από τις βασικές λειτουργίες της κεντρικής συλλογής και τήρησης αρχείων παραγώγων του συνόλου των καταχωρισμένων αρχείων καταγραφής συναλλαγών κατά την περίοδο από την 1η Ιανουαρίου 2021 έως την 30ή Ιουνίου 2021·
            
            
               β)του αριθμού των συμβάσεων που αναφέρθηκαν στο αρχείο καταγραφής συναλλαγών κατά την περίοδο από την 1η Ιανουαρίου 2021 έως την 30ή Ιουνίου 2021, διαιρεμένου διά του συνολικού αριθμού των συμβάσεων που αναφέρθηκαν στο σύνολο των καταχωρισμένων αρχείων καταγραφής συναλλαγών κατά την περίοδο από την 1η Ιανουαρίου 2021 έως την 30ή Ιουνίου 2021·
            
            
               γ)του αριθμού των καταγεγραμμένων άληκτων συμβάσεων την 30ή Ιουνίου 2021, διαιρεμένου διά του συνολικού αριθμού των καταγεγραμμένων άληκτων συμβάσεων την 30ή Ιουνίου 2021 στο σύνολο των καταχωρισμένων αρχείων καταγραφής συναλλαγών.
            
         
         
            
               3.Το ποσό του ετήσιου εποπτικού τέλους που αναφέρεται στην παράγραφο 1 μειώνεται κατά το ποσό που έχει ήδη καταβληθεί από το αρχείο καταγραφής συναλλαγών σύμφωνα με το άρθρο 11 παράγραφος 1 πριν από [Υπηρεσία Εκδόσεων: να συμπληρωθεί η ημερομηνία έναρξης ισχύος του παρόντος κανονισμού].
            
            
               Όταν το ποσό που έχει ήδη καταβάλει το αρχείο καταγραφής συναλλαγών σύμφωνα με το άρθρο 11 παράγραφος 1 πριν από [Υπηρεσία Εκδόσεων: να συμπληρωθεί η ημερομηνία έναρξης ισχύος του παρόντος κανονισμού] είναι υψηλότερο από το ετήσιο εποπτικό τέλος, όπως αυτό υπολογίζεται σύμφωνα με την παράγραφο 1, η ΕΑΚΑΑ επιστρέφει στο αρχείο καταγραφής συναλλαγών τη διαφορά.
            
            
               4.Κατά παρέκκλιση από το άρθρο 11 παράγραφος 1, το ετήσιο εποπτικό τέλος για το 2021 για τα αρχεία καταγραφής συναλλαγών που αναφέρονται στην παράγραφο 1 είναι πληρωτέο την 31η Οκτωβρίου 2021.
            
            
               5.Η ΕΑΚΑΑ αποστέλλει το τιμολόγιο για το ετήσιο εποπτικό τέλος για το 2021 στα αρχεία καταγραφής συναλλαγών που αναφέρονται στην παράγραφο 1 τουλάχιστον 30 ημέρες πριν από την ημερομηνία πληρωμής.
            
            
               6.Όταν είναι διαθέσιμοι οι ελεγμένοι λογαριασμοί για το 2021, τα αρχεία καταγραφής συναλλαγών που αναφέρονται στην παράγραφο 1 δηλώνουν στην ΕΑΚΑΑ τους δείκτες που αναφέρονται στο άρθρο 3 παράγραφος 1 για το 2021.
            
            
               Τα αρχεία καταγραφής συναλλαγών χρεώνονται ή αποζημιώνονται με τη διαφορά μεταξύ του ετήσιου εποπτικού τέλους που έχει όντως καταβληθεί για το 2021 και του ετήσιου εποπτικού τέλους που θα έπρεπε να καταβληθεί για το 2021, αν ο υπολογισμός του ισχύοντος κύκλου εργασιών είχε βασιστεί στους δείκτες που δηλώνονται σύμφωνα με το πρώτο εδάφιο.
            
            
               Η ΕΑΚΑΑ αποστέλλει τα τιμολόγια για τυχόν συμπληρωματικές πληρωμές σύμφωνα με το δεύτερο εδάφιο τουλάχιστον 30 ημέρες πριν από την αντίστοιχη ημερομηνία πληρωμής.»
            
            
               Άρθρο 2 
               Τροποποίηση του κατ’ εξουσιοδότηση κανονισμού (ΕΕ) αριθ. 2019/360
            
            
               Στον κατ’ εξουσιοδότηση κανονισμό (ΕΕ) αριθ. 2019/360 παρεμβάλλεται το ακόλουθο άρθρο 15α:
            
            
               «Άρθρο 15α 
               Ετήσιο τέλος εποπτείας για το 2021 για αρχεία καταγραφής συναλλαγών που έχουν καταχωριστεί την 31η Δεκεμβρίου 2020
            
            
               1.Τα αρχεία καταγραφής συναλλαγών που έχουν ήδη καταχωριστεί στην ΕΑΚΑΑ την 31η Δεκεμβρίου 2020 χρεώνονται με ετήσιο τέλος εποπτείας για το 2021 το οποίο υπολογίζεται σύμφωνα με το άρθρο 6. Ωστόσο, για τους σκοπούς του άρθρου 6 παράγραφος 2 στοιχείο β), ο ισχύων κύκλος εργασιών των αρχείων καταγραφής συναλλαγών υπολογίζεται σύμφωνα με την παράγραφο 2.
            
            
               2.Για τους σκοπούς της παραγράφου 1, ο ισχύων κύκλος εργασιών του αρχείου καταγραφής συναλλαγών είναι το άθροισμα:
            
            
               –των εσόδων που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, κατά τη διάρκεια της περιόδου από την 1η Ιανουαρίου 2021 έως την 30ή Ιουνίου 2021 και
            
            
               –των σχετικών εσόδων από τις επικουρικές υπηρεσίες του αρχείου καταγραφής συναλλαγών, σύμφωνα με το άρθρο 2 παράγραφοι 1 και 2, κατά τη διάρκεια της περιόδου από την 1η Ιανουαρίου 2021 έως την 30ή Ιουνίου 2021
            
            
               διαιρούμενο με το άθροισμα:
            
            
               –των συνολικών εσόδων που προέρχονται από τις βασικές λειτουργίες κεντρικής συγκέντρωσης και τήρησης αρχείων σχετικά με τις ΣΧΤ, κατά τη διάρκεια της περιόδου από την 1η Ιανουαρίου 2021 έως την 30ή Ιουνίου 2021, όλων των καταχωρισμένων αρχείων καταγραφής συναλλαγών και
            
            
               –των σχετικών εσόδων από τις επικουρικές υπηρεσίες, σύμφωνα με το άρθρο 2 παράγραφοι 1 και 2, κατά τη διάρκεια της περιόδου από την 1η Ιανουαρίου 2021 έως την 30ή Ιουνίου 2021, όλων των καταχωρισμένων αρχείων καταγραφής συναλλαγών.
            
            
               3.Το ποσό του ετήσιου τέλους εποπτείας που αναφέρεται στην παράγραφο 1 μειώνεται κατά το ποσό που έχει ήδη καταβληθεί από το αρχείο καταγραφής συναλλαγών σύμφωνα με το άρθρο 10 παράγραφος 1 πριν από [Υπηρεσία Εκδόσεων: να συμπληρωθεί η ημερομηνία έναρξης ισχύος του παρόντος κανονισμού].
            
            
               Όταν το ποσό που έχει ήδη καταβάλει το αρχείο καταγραφής συναλλαγών σύμφωνα με το άρθρο 10 παράγραφος 1 πριν από [Υπηρεσία Εκδόσεων: να συμπληρωθεί η ημερομηνία έναρξης ισχύος του παρόντος κανονισμού] είναι υψηλότερο από το ετήσιο τέλος εποπτείας, όπως αυτό υπολογίζεται σύμφωνα με την παράγραφο 1, η ΕΑΚΑΑ επιστρέφει στο αρχείο καταγραφής συναλλαγών τη διαφορά.
            
            
         
         
            
               4. Κατά παρέκκλιση από το άρθρο 10 παράγραφος 1, το ετήσιο τέλος εποπτείας για το 2021 για τα αρχεία καταγραφής συναλλαγών που αναφέρονται στην παράγραφο 1 είναι πληρωτέο την 31η Οκτωβρίου 2021.
            
            
               5.Η ΕΑΚΑΑ αποστέλλει το τιμολόγιο για το ετήσιο τέλος εποπτείας για το 2021 στα αρχεία καταγραφής συναλλαγών που αναφέρονται στην παράγραφο 1 τουλάχιστον 30 ημέρες πριν από την ημερομηνία πληρωμής.
            
            
               6.Όταν είναι διαθέσιμοι οι ελεγμένοι λογαριασμοί για το 2021, τα αρχεία καταγραφής συναλλαγών που αναφέρονται στην παράγραφο 1 δηλώνουν στην ΕΑΚΑΑ τους δείκτες που αναφέρονται στο άρθρο 2 παράγραφος 3 για το 2021.
            
            
               Τα αρχεία καταγραφής συναλλαγών χρεώνονται τη διαφορά μεταξύ του ετήσιου τέλους εποπτείας που έχει όντως καταβληθεί για το 2021 και του ετήσιου τέλους εποπτείας που θα έπρεπε να καταβληθεί για το 2021 αν ο υπολογισμός του ισχύοντος κύκλου εργασιών είχε βασιστεί στους δείκτες που δηλώνονται σύμφωνα με το πρώτο εδάφιο.
            
            
               Η ΕΑΚΑΑ αποστέλλει τα τιμολόγια για τυχόν επιπλέον πληρωμές, σύμφωνα με το δεύτερο εδάφιο, τουλάχιστον 30 ημέρες πριν από την αντίστοιχη ημερομηνία πληρωμής.»
            
            
               Άρθρο 3 
               Έναρξη ισχύος
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 24.3.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 331 της 15.12.2010, σ. 84.
               
               
                  
                     (2)
                  
                        Κατ’ εξουσιοδότηση κανονισμός (ΕΕ) αριθ. 1003/2013 της Επιτροπής, της 12ης Ιουλίου 2013, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών.
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2019/360 της Επιτροπής, της 13ης Δεκεμβρίου 2018, που συμπληρώνει τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών.
               
               
                  
                     (4)
                  
                        Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών.
               
               
                  
                     (5)
                  
                        Κανονισμός (ΕΕ) 2015/2365 του Ευρωπαϊκού Κοινοβουλίου και του Συμβουλίου περί διαφάνειας των συναλλαγών χρηματοδότησης τίτλων και επαναχρησιμοποίησης.
               
               
                  
                     (6)
                  
                        EE L 141 της 28.5.2019, σ. 42–63.
               
               
                  
                     (7)
                  
                        
                  ESMA 2021 Annnual Work Programme
                  , σ. 54
               
               
                  
                     (8)
                  
                        ΕΕ L 201 της 27.7.2012, σ. 1. 
               
               
                  
                     (9)
                  
                        ΕΕ L 337 της 23.12.2015, σ. 1.